|  |  |
| --- | --- |
|  |  |

*Egå d.15. september 2017*

# Referat af møde i Egaa Gymnasiums bestyrelse 14. sep. 2017

Til stede: Niels Petersen, Lars Davidsen, Gitte Møldrup Nielsen, Michael E. Caspersen, Laura Ida Elgaard, Cathrine Illeborg, Jon Urskov Pedersen og Eigil Dixen (referent).

Desuden deltog sekretariatsleder Ove Fugl i punkt 1-3 og vicerektor Henrik Rasmussen i hele mødet.

## Afbud fra: Signe Greve Gissel

1. **Godkendelse af dagsorden**

Dagsordnen blev godkendt.

1. **Godkendelse af referat**

Referatet af mødet den 12. juni 2017 blev godkendt og underskrevet.

1. **Økonomirapportering**

Sekretariatsleder Ove Fugl deltog i dette punkt og redegjorde på baggrund af den udsendte økonomirapportering og de medfølgende regneark om udviklingen i skolens økonomi i den forløbne del af 2017.

Ove Fugl kunne rapportere, at indtægterne i 2017 på nuværende tidspunkt forventes at blive ca. 0,3 mio. kr. mindre end budgetteret. Det skyldes hovedsageligt et fald i elevtallet i forhold til budgettet. På udgiftssiden regnes med merudgifter på ca. 1,0 mio. kr., hvilket primært skyldes en merudgift til personaleomkostninger på ca. 0,7 mio. kr. svarende til de ekstrabevillinger til forberedelse og implementering af reformen, som bestyrelsen har bevilget tidligere på året. Der resterende merudgift skyldes hovedsageligt den ekstrabevilling til indkøb af udstyr og nyindretningen af hallen, som bestyrelsen har bevilget tidligere som forberedelse af reformen. Ove Fugl gjorde opmærksom på en række usikkerhedsfaktorer som fx feriepengeforpligtelsen og langvarig sygdom.

Bestyrelsen tog det forventede underskud på ca. 1,3 mio. kr. ad notam, da det jo i høj grad er en konsekvens af tidligere beslutninger. Jon Urskov var meget tilfreds med, at bestyrelsen på denne måde bruger lidt af skolens solide egenkapital i forbindelse med gymnasie­reformen.

Ledelsen havde til mødet fremsendt et forslag om at investere en del af overskuds­likviditeten i obligationer via en såkaldt mandataftale med banken. Det betyder, at banken plejer obligationsporteføljen ved løbende at sælge og købe obligationer, så den samlede portefølje opretholdes på det aftalte niveau og løbende tilpasses markedsrenten på den type værdipapirer. Bestyrelsen tilsluttede sig forslaget. Endvidere tilsluttede bestyrelsen sig det fremsendte forslag om at indbetale et beløb, der svarer til den negative værdi af skolens renteswap, for på den måde at nulstille renteswappens værdi og sikre en fast rente på lånet i den resterende løbetid på ca. 1,4 % (den nuværende markedsrente) mod den gældende faste rente på swappen på ca. 4, 0 %. På den måde sikres der i de resterende år af løbetiden en rentebesparelse på ca. 350.000 kr. om året.

1. **Rapport om rektors resultatlønskontrakt for 2016-17**

Rektor havde til mødet udarbejdet en redegørelse om realiseringen af målene i rektors resultatlønskontrakt for 2016-17. Denne redegørelse blev drøftet i bestyrelsen, og der var ros til rektor for de opnåede resultater. Bestyrelsen fandt, at rapporten udgør et anvendeligt grundlag for fastsættelse af en udbetalingsprocent. På grundlag af redegørelsen og bestyrelsens drøftelse fastsætter formanden og næstformanden i dialog med rektor en udbetalingsprocent.

1. **Resultatlønskontrakt for 2017-18**

Der var til mødet fremsendt et forslag til resultatlønskontrakt for rektor i skoleåret 2017-18. Forslaget er udarbejdet på baggrund af bemyndigelsen af 27. juni 2013 fra Ministeriet for Børn og Undervisning samt drøftelserne på bestyrelsesmødet 12. juni 2017. Bestyrelsen vedtog formuleringen med en enkelt justering. Den endelige udformning underskrives af formanden, næstformanden og rektor.

1. **Optagelseskapacitet for 2018**

Bestyrelsen fastlagde en uændret optagelseskapacitet på 10 klasser og en samlet kapacitet på i alt 30 klasser for optaget i 2018.

1. **Ansættelse af ny rektor**

Da rektor Eigil Dixen har valgt at gå på pension fra 1. feb. 2018, drøftede bestyrelsen på baggrund af et oplæg fra formanden, hvordan processen med at ansætte en ny rektor skal planlægges, herunder inddragelsen af elever, medarbejdere og ledelse. Der var enighed om, at formanden og vicerektor på baggrund af formandens oplæg og drøftelsen på bestyrelsesmødet udfærdiger en endelig udgave af planen for processen.

1. **Aktuelt nyt**

Som nyt fra Gymnasiernes Bestyrelsesforening orienterede formanden om, at der er et samlet anlægsloft for gymnasierne på landsplan. Gymnasiernes indberetninger viser, at der er ønsker om anlæg, som overstiger loftet, hvorfor Undervisningsministeriet vil vende tilbage med, hvordan de vil sikre, at loftet overholdes.

Rektor orienterede kort om forslaget til finanslov, som viser, at gymnasierne i 2018 skal bidrage med yderligere 2 % til omprioriteringsbidraget samt bidrage med en række mindre besparelser, så de samlede besparelser for 2018 kommer op på 2,3% i forhold til 2017. Samtidigt taler forslaget om en videreførelse af omprioriteringsbidraget på 2 % ekstra for hvert år efter 2018.

Rektor orienterede om, at skolen har indsendt en ansøgning til Undervisningsministeriet om at få lov til at udbyde en idrætsstudieretning i 2018. Undervisnings­ministeren har nemlig efter pres bl.a. fra de store idrætsorganisationer accepteret, at 20 stx-skoler med særlige forudsætninger kan få lov til at udbyde en sådan studieretning. Hvis Egaa Gymnasium kommer blandt de 20 skoler, vil bestyrelsen efter en intern proces på skolen på sit næste møde skulle tage stilling til, om vi rent faktisk ønsker at benytte os af muligheden.

1. **Evt.**

Cathrine Illeborg bad bestyrelsen optage et punkt på dagsordenen på et kommende bestyrelsesmøde om ombygning af det ”gule område” i skolens idrætsanlæg, så det kan blive mere anvendeligt til idrætsundervisning. En mulighed kunne være ombygning til en multibane, som både idrætsundervisningen og områdets beboere kan få glæde af.